РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/197-23

15. септембар 2023. године

Београд

ЗАПИСНИК

32. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 15. СЕПТЕМБРА 2023. ГОДИНЕ

Седница је почела у 9,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Мирослав Кондић, Никола Радосављевић, Александра Томић, Бојана Букумировић и Розалија Екрес.

Седници су присуствовали заменици чланова Одбора: Братимир Васиљевић (заменик Ане Белоице Мартаћ), Драган Јовановић (заменик Светлане Милијић), Биљана Стошић Илић (заменик Тијане Давидовац), Снежана Пауновић (заменик Душана Бајатовића), Далибор Јекић (заменик Владимира Обрадовића), Зоран Стојановић (заменик Верољуба Стевановића), Ђорђе Станковић (заменик Мирослава Алексића), Миодраг Гавриловић (заменик Ненада Митровића), Небојша Цакић (заменик Небојше Зеленовића) и Дејан Манић (заменик Војислава Вујића).

Седници није присуствовао члан Одбора Драган М. Марковић, као ни његов заменик.

Седници је присуствовао народни посланик Бошко Обрадовић, који није члан Одбора.

Седници су присуствовали и представници Државне ревизорске институције: др Душко Пејовић, председник Савета и генерални државни ревизор, Марија Обреновић, потпредседник Савета, Невенка Бојанић, члан Савета, Љиљана Димитријевић, члан Савета, Маријана Симовић, члан Савета, Мирјана Гачевић, овлашћени државни ревизор, и Ива Василић Миљић, начелник Службе за међународну сарадњу.

На предлог председника, Одбор је, већином гласова (11 гласова за), утврдио следећи

Д н е в н и р е д :

1. Разматрање Извештаја о раду Државне ревизорске институције за 2022. годину, који је поднела Државна ревизорска институција (број 02-581/23 од 29. марта 2023. године);
2. Давање сагласности на Предлог финансијског плана Државне ревизорске институције за 2024. годину и пројекцијама за 2025. и 2026. годину, који је поднела Државна ревизорска институција (број 402-1672/23 од 5. септембра 2023. године).

Пре преласка на рад по утврђеним тачкама дневног реда, Одбор је, већином гласова (11 гласова за), без примедби, усвојио записнике са 29, 30. и 31. седнице Одбора.

Одбор је, већином гласова (10 гласова за, двоје против), одлучио да, у складу са чланом 76. Пословника, обави заједнички јединствени претрес о тачкама 1. и 2. дневног реда, с тим што ће се о свакој тачки дневног реда Одбор изјашњавати појединачно.

Председник Одбора подсетио је да извештај који је данас на дневном реду Одбор разматра у складу са чланом 238. Пословника Народне скупштине, односно да о разматрању ове тачке Одбор подноси Народној скупштини извештај са предлогом закључка ради разматрања на пленарној седници.

**ПРВА И ДРУГА ТАЧКА ДНЕВНОГ РЕДА: Заједнички јединствени претрес**

Председник Државне ревизорске институције др Душко Пејовић представио је Извештај о раду Државне ревизорске институције за 2022. годину, истичући да је програм ревизије донет у децембру претходне године у потпуности испуњен.

Навео је да је у претходној години израђено 534 ревизорских извештаја, што говори да се сваке године континуирано повећава број субјеката обухваћених ревизијом и извршених ревизија. Такође је истакао да се у 2022. години 63% извештаја односи на правилност пословања и на сврсисходност, а свега 37% су финансијске ревизије, што указује на испуњавање једног од услова из Поглавља 32, које се односи на екстерну ревизију, као и обавезу Институције да чува своју независност и обавезу да повећава број својих производа, а посебно у ревизији сврсисходности пословања.

Извештајима о ревизији обухваћено је 289 субјеката, од тога дато је 25 позитивних мишљења, 104 мишљења са резервом, код четири извештаја мишљење је уздржано и осам мишљења су негативна. Задовољавајуће оцене предузетих мера откалањања су забележене код 244 субјеката, негативне код шест. Неправилности утврђене у оквиру припрема и доношења финансијских планова су у висини од 111,98 милијарди динара, затим неправилности у пословању у вези са исказаним подацима у износу од 31,1 милијарди динара и погрешно исказани подаци у финансијским извештајима у износу од 725,25 милијарди динара.

Везано за рад Савета, др Душко Пејовић изнео је податке о одржаним седницама, којих је било 19 у 2022. години, као и да је донето све што је у ингеренцији Савета, а то су Годишњи извештај о раду Институције за 2021. годину, затим Извештај о извршеном попису и Финансијски извештај за 2021. годину, Програм ревизије за 2023. годину, Одлука о усвајању Стратегије управљања људским ресурсима ДРИ за период 2023-2027. године и коначни ставови о приговорима на предлог које корисници јавних средстава имају, што је наведено у члану 3. Закона о ДРИ.

Председник ДРИ др Душко Пејовић образложио је и Финансијски план за 2024. годину и пројекцијама за 2025. и 2026. годину, наводећи да би предлог за укупан износ за 2024. годину био 233.529.000 динара, указујући на то да су потребна додатна средства за расходе за запослене неопходна ради проширења капацитета Институције попуњавањем слободних радних места.

У дискусији поводом наведеног извештаја и финансијског плана учествовали су: Миодраг Гавриловић, Небојша Цакић, Драган Јовановић, Никола Радосављевић, Далибор Јекић, Снежана Пауновић, Верољуб Арсић и народни посланик који није члан Одбора Бошко Обрадовић, чија су излагања тонски снимана.

У току рада по утврђеним тачкама дневног реда, председник Одбора је изрекао опомену народном посланику Небојши Цакићу, заменику члана овог одбора, примењујући одредбе члана 109. Пословника.

**Прва тачка дневног реда- гласање:**

На основу члана 238. став 2. Пословника Народне скупштине, Одбор за финансије, републички буџет и контролу трошења јавних средстава је, већином гласова (10 гласова за), одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Државне ревизорске институције за 2022. годину, који је поднет Народној скупштини на основу члана 43. став 1. тачка 1) и члана 45. Закона о државној ревизорској институцији („Службени гласник РС“, бр. 105/05, 54/07, 36/10 и 44/18- др. закон).

Одбор је поводом разматрања Извештаја о раду Државне ревизорске институције за 2022. годину утврдио Предлог закључка који доставља Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Као и

       П Р Е Д Л О Г

**ЗАКЉУЧАК**

поводом разматрања Извештаја о раду

Државне ревизорске институције за 2022. годину

1. Народна скупштина оцењује да је Државна ревизорска институција у свом Извештају о раду за 2022. годину целовито представила активности Државне ревизорске институције у извршавању уставних и законских надлежности које има приликом спровођења ревизије јавних средстава у Републици Србији, те да су на основу препорука Државне ревизорске институције остварене значајне уштеде у циљу смањења расхода и повећања прихода, као и сврсисходнијег располагање јавним средствима.

 2. Полазећи од налаза Државне ревизорске институције да код великог броја ревидираних корисника јавних средстава није успостављен систем интерне контроле који својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Народна скупштина констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

3. Полазећи од препорука Државне ревизорске институције садржаних у Извештају о раду Државне ревизорске институције за 2022. годину, Народна скупштина препоручује Влади да предузме мере из своје надлежности како би се код корисника јавних средстава отклониле утврђене неправилности у областима финансијског извештавања, правилности и сврсисходности пословања, те да предложи, односно донесе потребне прописе и друге акте на које је у Извештају посебно указано.

4. Овај закључак објавити у „Службеном гласнику Републике Србије“.

**Друга тачка дневног реда- гласање:**

На основу члана 51. став 2. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18-др.закон) и члана 55. Пословника Народне скупштине („Службени гласник РС“, број 20/12-пречишћен текст), Одбор за финансије, републички буџет и контролу трошења јавних средстава је, на 32. седници одржаној 15.септембра 2023. године, већином гласова (10 гласова за), донео

О Д Л У К У

о давању сагласности на Предлог финансијског плана

Државне ревизорске институције за 2024. годину и пројекције за 2025. и 2026. годину

ДАЈЕ СЕ САГЛАСНОСТ на Предлог финансијског плана Државне ревизорске институције за 2024. годину и пројекције за 2025. и 2026. годину (број: 402-1672/23 од од 5.септембра 2023.године).

Седница је завршена у 11,45 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић